1977L0453 — LV — 31.07.2001 — 002.001

Šis dokuments ir izveidots vienīgi dokumentācijas nolūkos, un iestādes neuzņemas nekādu atbildību par tā saturu

►B PADOMES DIREKTĪVA (1977. gada 27. jūnijs) par normatīvo un administratīvo aktu noteikumu koordinēšanu attiecībā uz vispārējās aprūpes māsu darbību (77/453/EEK) (OV L 176, 15.7.1977, p.8)

Grozīta ar:









▼B

PADOMES DIREKTĪVA

(1977. gada 27. jūnijs)

par normatīvo un administratīvo aktu noteikumu koordinēšanu attiecībā uz vispārējās aprūpes māsu darbību

(77/453/EEK)







EIROPAS KOPIENU PADOME, ņemot vērā Eiropas Ekonomikas kopienas dibināšanas līgumu un jo īpaši tā 49., 57., 66. un 235. pantu, ņemot vērā Komisijas priekšlikumu, ņemot vērā Eiropas Parlamenta atzinumu ( 1 ), ņemot vērā Ekonomikas un sociālo lietu komitejas atzinumu ( 2 ), tā kā, lai panāktu diplomu, apliecību un citu vispārējās aprūpes māsu kvalifikāciju apliecinošu dokumentu savstarpēju atzīšanu, kā izklāstīts Padomes Direktīvā 77/452/EEK ( 3 ), tas apstāklis, ka mācību kursi dalībvalstīs ir salīdzināmi, ļauj koordinēšanu šajā jomā noteikt kā prasību par obligāto standartu ievērošanu, kas sniedz dalībvalstīm izvēles brīvību attiecībā uz mācību organizēšanu; tā kā šajā direktīvā paredzētā koordinēšana neizslēdz turpmāku koordinēšanu; tā kā šajā direktīvā paredzētā koordinēšana attiecas uz vispārējās aprūpes māsu profesionālo sagatavošanu; tā kā šobrīd attiecībā uz mācībām lielākā daļa dalībvalstu nenošķir tādas māsas, kas ir darbinieces, no pašnodarbinātām māsām; tā kā šā iemesla dēļ un lai pēc iespējas veicinātu speciālistu brīvu pārvietošanos Kopienā, ir lietderīgi attiecināt šo direktīvu arī uz māsām — darbiniecēm, IR PIEŅĒMUSI ŠO DIREKTĪVU.







1. pants

1. Dalībvalstis nosaka, ka, lai saņemtu diplomu, apliecību vai citu vispārējās aprūpes māsas kvalifikāciju apliecinošu dokumentu, ►M2 kā precizēts Direktīvas 77/452/EEK pielikumā ◄ , ir jābūt nokārtotam eksāmenam, kurš nodrošina to, ka mācību laikā attiecīgā persona ir apguvusi:

a) atbilstīgas zināšanas tajās zinātnes jomās, uz kurām balstās vispārējā aprūpe, to skaitā pietiekamu izpratni par vesela un slima cilvēka organismu, fizioloģiskajām funkcijām un uzvedību un par veselības stāvokļa saistību ar cilvēka fizisko un sociālo vidi;

b) pietiekamas zināšanas attiecībā uz profesijas raksturu un profesionālo ētiku, kā arī attiecībā uz vispārējiem veselības un aprūpes principiem;

c) atbilstīgu klīnisko pieredzi; šī pieredze, kura ir vērtīga mācību ziņā, būtu jāapgūst kvalificētu medmāsu uzraudzībā un vietās ar pietiekamu skaitu kvalificētā personāla un pienācīgu aprīkojumu pacientu aprūpei;

d) spēju piedalīties kopšanas personāla praktiskajās mācībās un pieredzi darbā ar šo personālu;

e) pieredzi darbam ar citu profesiju pārstāvjiem, kas strādā veselības aprūpes nozarē.

2. Šā panta 1. punktā minētajās mācībās ietilpst vismaz:

a) vispārējā 10 klašu izglītība, ko apliecina diploms, apliecība vai cits kvalifikāciju apliecinošs dokuments, ko dalībvalstī izsniegušas kompetentās iestādes vai struktūras, vai sertifikāts par līdzvērtīga standarta iestājeksāmenu nokārtošanu uzņemšanai māsu skolā;

▼M1

b) pilna laika mācības ar īpašu profesionālu raksturu, kurām jāaptver programmas priekšmeti, kas minēti šīs direktīvas pielikumā, un kuras atbilst triju gadu kursam jeb 4 600 teorētisko vai klīnisko mācību stundām.

3. Dalībvalstis nodrošina, ka iestāde, kas apmāca medicīnas māsas, ir atbildīga par teorētisko un klīnisko mācību saskaņošanu visā mācību laikā;

a) “teorētiskās mācības” definē kā:

to mācību daļu, kurā topošās medicīnas māsas apgūst zināšanas, izpratni un profesionālās iemaņas, kas vajadzīgas, lai plānotu, nodrošinātu un izvērtētu vispārējo slimnieku kopšanu. Šīs mācības nodrošina māsu skolās un citās mācību vidēs, kuras izvēlas mācību iestāde, un pasniedz pasniedzēji slimnieku kopšanā un citas kompetentas personas;

b) “klīniskās mācības” definē kā:

to māsu mācību procesa daļu, kurā topošās medicīnas māsas kā personāla daļa un tiešā kontaktā ar slimu vai veselu indivīdu un/vai kopienu mācās plānot, nodrošināt un izvērtēt prasīto vispārējo slimnieku kopšanu, pamatojoties uz apgūtajām zināšanām un iemaņām. Topošā medicīnas māsa mācās ne tikai iekļauties personāla sastāvā, bet arī būt par grupas vadītāju, kas organizē vispārējo slimnieku kopšanu, to skaitā veselības mācību atsevišķām personām un nelielām grupām veselības aizsardzības iestādēs un sabiedrībā.

Šīs mācības notiek slimnīcās un citās veselības aizsardzības iestādēs, un sabiedrībā tādu pasniedzēju uzraudzībā, kuri paši ir medicīnas māsas, un sadarbībā ar citām kvalificētām māsām. Šajā mācību procesā drīkst iesaistīt arī citu kvalificētu personālu.

Topošās medicīnas māsas piedalās attiecīgo nodaļu darbā tiktāl, ciktāl šis darbs noder to mācībām, ļaujot tām iemācīties uzņemties pienākumus, kas ietilpst slimnieku aprūpē.

4. Pielikuma A daļā minētās teorētiskās mācības līdzsvaro un saskaņo ar klīniskajām mācībām, kas minētas pielikuma B daļā, tā, lai šā panta 1. punktā uzskaitītās zināšanas un pieredzi varētu iegūt pienācīgā veidā. Teorētisko mācību ilgums ir vismaz viena trešdaļa un klīniskās mācības — vismaz puse no 2. punkta b) apakšpunktā minētā minimālo mācību ilguma.

▼B

5. Dalībvalstis var piešķirt daļēju izņēmumu tādām personām, kas ir apguvušas daļu no 2. punkta b) apakšpunktā minētajām mācībām atšķirīgā, bet vismaz līdzvērtīga standarta mācību veidā.

2. pants

Neatkarīgi no 1. panta noteikumiem dalībvalstis var atļaut daļlaika mācības ar kompetentu valsts iestāžu apstiprinātiem nosacījumiem.

Daļlaika mācību kopējais laiks nedrīkst būt mazāks, nekā tas ir pilna laika mācībām. Daļlaika mācības nedrīkst pazemināt mācību standartu.

3. pants

Šī direktīva arī attiecas uz dalībvalstu pilsoņiem, kuri saskaņā ar Padomes 1968. gada 15. oktobra Regulu (EEK) Nr. 1612/68 par darbaspēka brīvu pārvietošanos Kopienā ( 4 ) strādā vai strādās kādā no Direktīvas 77/452/EEK 1. pantā minētajiem darbiem kā darbinieki.

4. pants

1. Dalībvalstis veic vajadzīgos pasākumus, lai izpildītu šīs direktīvas prasības divu gadu laikā pēc tās izziņošanas, un tūlīt par to informē Komisiju.

2. Dalībvalstis dara Komisijai zināmus to tiesību aktu svarīgākos noteikumus, ko tās pieņēmušas jomā, uz kuru attiecas šī direktīva.

5. pants

Ja kāda dalībvalsts, piemērojot šo direktīvu, sastopas ar ievērojamiem sarežģījumiem noteiktās jomās, Komisija izskata šos sarežģījumus sadarbībā ar attiecīgo valsti un lūdz atzinumu Veselības aizsardzības augstāko amatpersonu komitejai, kas izveidota ar Lēmumu 75/365/EEK ( 5 ), kurš grozīts ar Lēmumu 77/455/EEK ( 6 ).

Vajadzības gadījumā Komisija iesniedz Padomei attiecīgus priekšlikumus.

6. pants

Šī direktīva ir adresēta dalībvalstīm.









PIELIKUMS

VISPĀRĒJĀS APRŪPES MĀSU MĀCĪBU PROGRAMMA

▼M1

Mācību programma, pēc kuras apgūšanas piešķir diplomu, sertifikātu vai citu vispārējas aprūpes māsas kvalifikāciju apliecinošu dokumentu, sastāv no divām daļām un vismaz no tiem priekšmetiem, kas uzskaitīti turpmāk. Mācības vienā vai vairākos no šiem priekšmetiem var notikt kā daļa no citiem kursiem vai saistībā ar tiem.

▼B

A. Teorētiskās un tehniskās nodarbības:

a) aprūpe:

profesijas raksturs un profesionālā ētika,

vispārējie veselības un aprūpes principi,

aprūpes principi saistībā ar:

— vispārējo un specializēto medicīnu,

— vispārējo un specializēto ķirurģiju,

— bērnu aprūpi un pediatriju,

— mātes un jaundzimušā kopšanu,

— garīgo veselību un psihiatriju,

— veco ļaužu aprūpi un geriatriju;

b) fundamentālās zinātnes:

anatomija un fizioloģija,

patoloģija,

bakterioloģija, virusoloģija un parazitoloģija,

biofizika, bioķīmija un radioloģija,

dietoloģija,

higiēna:

— medicīniskā profilakse,

— veselības mācība,

farmakoloģija;

c) sociālās zinātnes:

socioloģija,

psiholoģija,

vadības pamati,

pedagoģijas pamati,

tiesību akti sociālajā un veselības aizsardzības jomā,

aprūpes tiesiskie aspekti.

B. Klīniskās nodarbības:

aprūpe saistībā ar:

— vispārējo un specializēto medicīnu,

— vispārējo un specializēto ķirurģiju,

— bērnu aprūpi un pediatriju,

— mātes un jaundzimušā kopšanu,

— garīgo veselību un psihiatriju,

— veco ļaužu aprūpi un geriatriju,

— mājas aprūpi.